OB ontken verslag is ‘afgewater’Busisiwe Mkhwebane, openbare beskermer (Foto: ANA) Die openbare beskermer (OB) het teruggekap na bewerings dat haar Vrede-verslag “afgewater” is om politici te beskerm. Adv. Busisiwe Mhkwebane het gesê sy het met kommer en teleurstelling kennis geneem van bewerings wat die Council for the Advancement of the Constitution of South Africa (Casac) teen haar gemaak het. Mhkwebane het gesê hoewel die aangeleentheid voor die howe dien en dus sub judice is, het sy besluit om daarop te reageer aangesien dit erge gevolge vir haar kantoor in die oë van die publiek kan hê indien sy dit nie betwis nie. Casac het onder meer aangevoer dat Mkhwebane beduidende veranderinge aangebring het aan die voorlopige verslag wat deur Mkhwebane se voorganger, adv. Thuli Madonsela, opgestel is. Volgens Mkhwebane het dié verslag egter nie enige regsstatus nie aangesien dit net voorlopig is. Mkhwebane het verder ontken dat die verslag afgewater is. Die remediërende stappe wat in die voorlopige verslag aangedui is, was onder meer dat die spesiale ondersoekeenheid, ouditeur-generaal en die Valke ondersoek instel na die aangeleentheid. Volgens Mkhwebane was wetstoepassers se ondersoeke na die Vrede-suiwelprojek reeds in ŉ gevorderde stadium en het verskeie mense reeds in die hof verskyn in verband met die skandaal. “Daar was dus geen rede om weer die wiel te herontwerp en ŉ parallelle ondersoek te begin nie.” Mkhwebane het ook gesê die rol van politici in die Vrede-suiwelprojek was nooit deel van die voorlopige verslag nie. “Enige bewerings dat die openbare beskermer politici beskerm het is dus onwaar en kwaadwillig.” Mkhwebane het ook gesê dat sy intussen, op versoek van die portefeuljekomitee oor justisie en korrektiewe dienste, besluit het om ondersoek in te stel na die betrokkenheid van politici by die Vrede-suiwelprojek. “Die ondersoek het ten doel om vas te stel of daar enige verhoudinge was tussen politici en die verskaffers wat aangestel is om die projek te implementeer. Daar sal ook ondersoek word of die begunstigdes van die projek in enige opsig benadeel is.” Mkhwebane het erg onder skoot gekom nadat sy haar verslag oor die Vrede-suiwelprojek openbaar gemaak het. Cosac het reeds in Februarie ŉ aansoek by die hooggeregshof in Pretoria ingedien waarin hy versoek dat Mkhwebane se verslag hersien moet word. Daar is verlede jaar onthul dat die Guptas glo miljoene rande gekry het van die Vrystaatse regering se suiwelprojek in Vrede. E-posse wys glo hoe miljoene rande na Gupta-maatskappye oorbetaal en gebruik is om onder meer vir die Gupta-troue te betaal. Die joernalistieke ondersoekeenhede amaBhungane en Scorpio beweer R84 miljoen wat deur die Vrystaatse regering aan die suiwelprojek gegee is, het in die Guptas se hande beland.